Endresz György

Endresz György (Georg Endres) (Perjámos, 1893. január 6. – Róma, 1932. május 21.) pilóta, repülőoktató.

Életrajza

Endresz György Perjámoson (ma Periam, Románia) született, sváb család gyermekeként. Tizenhat évesen Szegedre került cseregyerekként, ekkor tanult meg magyarul.

Az első világháborúban mint a 64. repülőszázad pilótája vett részt, több kitüntetést kapott, mint hadipilótának négy elismert légigyőzelme volt.1915-ben Lemberg (Lvov) közelében harc közben hadifogságba került. Írásos visszaemlékezése szerint kétszer is megszökött az orosz fogságból. Szibériából saját kezűleg hamisított papírokkal, vonaton és gyalog jutott el Svédországig.

1919-ben, a Magyarországi Tanácsköztársaság idején a győri 4. számú vörös repülőszázad parancsnoka és toborzótisztje volt.

Később az Aero Express, majd a német Junkers-művek pilótája, utána az Aero Szövetség oktatótisztje volt.

A „Justice for Hungary” repülése 
A „Justice for Hungary” névre keresztelt, Lockheed Sirius típusú repülőgép 1931. július 15-én startolt az új-foundlandi Harbour Grace repülőteréről, Endresz György pilótával és Magyar (Wilczek) Sándor navigátorral a fedélzetén. A tökéletesen működő motor és a profi páros már a táv első felén rekordot döntött: 13 óra 50 perc alatt érték el az ír partokat, annak ellenére, hogy korszerű, földindukciós iránytűjük már az indulás után kevéssel felmondta a szolgálatot, és az óceán fölött sűrű köd akadályozta a tájékozódást.
Az út további szakaszában a navigálás – a rossz időjárás miatt – még nehezebbnek bizonyult. A kényszerű manőverezés és a viharzónák kerülgetése miatt meghiúsult a Mátyásföldre tervezett landolás, pedig ott már ezrek várták türelmetlenül a repülőgép feltűnését. Már magyar területen, Győr közelében az óceánrepülők észlelték, hogy az üzemanyag-ellátás akadozik, további hetven kilométer megtétele után benzinhiány miatt leállt a motor. Siklórepülésben közelítették meg a talajt, és 1931. július 16-án délután, Bicskétől nem messze, Felcsút határában, egy kukoricatáblában kényszerleszállást hajtottak végre. A Harbour Grace-től Felcsútig megtett 5770 km-es utat a két magyar óceánrepülő pontosan 25 óra 20 perc alatt teljesítette, gyorsabban, mint addig bárki, óránként csaknem 230 kilométeres átlagsebességgel. Továbbá a korábbi óceánrepülők közül senki sem hatolt ilyen mélységig az európai kontinens belsejébe, így három világrekord is megdőlt ezen a napon.

Endresz és Magyar a világon tizenötödikként repülték át az óceánt. A repüléshez egy korszerű, 470 LE-s Lockheed Model 8A Sirius típusú gépet alakítottak át. A repülés megvalósítását Rothermere lord  támogatta, ő lett a gép névadója is. A további pénzfedezetet az Amerikai Egyesült Államokban élő magyarok adományai szolgáltatták.

A két pilótát és Szalay Emil amerikai magyar virsliüzem-tulajdonost (aki nagylelkű adományával a pénzügyi problémákon segítette át őket) a Magyar Érdemkereszt III. osztályával tüntették ki, egy általában vidéki szolgabíráknak és rendőrtisztviselőknek járó érdemrenddel. A szokatlanul alacsony kitüntetést életrajzírói 1919-es szerepvállálásának szokták tulajdonítani.

Római repülése és halála 

1932-ben Endresz György a világ óceánrepülőinek találkozójára készült Bitai Gyula rádiótávírász navigátorral. Rómába azokat a repülősöket hívták meg, akik már átrepülték az Atlanti-óceánt. A magyarok május 21-én 15 órakor értek Róma Littorio repülőterére. A leszállás előtt a gép szárnya megbillent, a nehéz gép lezuhant, és eltűnt a nézők szeme elől. Mire autókkal odaszáguldottak, már késő volt. A gép lángba borult és elégett, csak a váza maradt meg. A pilóták szörnyethaltak.

Emlékezete 

Endresz Györgyről halála után Budapest belterületén teret és utcát neveztek el; az utca a XIX. kerületben ma is az ő nevét viseli, ám 1945 után a XII. kerületi tér Magyar jakobinusok tere lett. Nevét Bicske határában emlékoszlop, és egy sportrepülő egyesület őrzi. Bicskén, Miskolcon, Egerben, Fonyódligeten és Újbarkon is utca őrzi a nevét.

2005. április 22-én a felcsúti általános iskola felvette az Endresz György nevet.

2006. július 15-én a fent említett emlékkő közelében új, méltó emlékmű felavatására került sor, Pécsett pedig utcát neveztek el róla.

Sportegyesülete
Endresz György Sportrepülő Egyesület (Budaörs)

Jegyzetek

Források 

http://endreszcsoport.hu/drupal/endresz-gyorgy-hadseregben 
http://epa.oszk.hu/00000/00018/00240/pdf/EPA00018_hadtortenelmi_1969_02_350-387.pdf
https://mnl.gov.hu/mnl/ol/hirek/a_justice_for_hungary_utolso_utja_0
http://intezet.nori.gov.hu/nemzeti-sirkert/budapest/fiumei-uti-temeto/endresz-gyorgy/
http://www.americanhungarianfederation.org/news_AHFHistory_justiceforhungaryflight.htm
http://kalandozok.blogspot.com/2015/11/vasarhelyi-miklos-magyar-oceanrepules.html

További információk 
 Hármashatárhegy Alapítvány
 Magyar életrajzi lexikon
 Magyarország a XX. században / Repülőgépek
 História 2002/7: Az első magyar óceánrepülés
 Geocaching.hu: Endresz György emlékére (megszűnt)
 Geocaching.hu: Az óceánrepülés története
 Az érdi sportrepülőtér
 Kiállítás 2001-ben
 Annotated Memoirs of Admiral Miklós Horthy, Regent of Hungary
 American Institute of Aeronautics and Astronautics
 családfája
 Endresz György Általános Iskola, Felcsút 
 Endresz György Sportrepülő Egyesület
Örvös János: Magyar pilóták a végtelen óceán felett. Az Amerika és Magyarország közötti első repülés története; Filatéliai Kurír, Budapest, 1931
70 éves a magyar óceánrepülés. Kísérőkiadvány a Közlekedési Múzeum időszakos kiállításához, 2001. július; Közlekedési Múzeum, Budapest, 2001
Kasza József: Álmodni mertek... Az 1931. évi magyar óceánátrepülés története; Magyar Repüléstörténeti Társaság, Budapest, 2006
Ég és föld között. Az első magyar óceánrepülés 75. évfordulója; szerk. Kelemen János, M. Fejes Ágnes; Óceánrepülő Emlékbizottság–Endresz György, Magyar Sándor Sportrepülést Támogató Alapítvány, Bicske–Budapest, 2006
Ég és föld között. Az első magyar óceánrepülés 80. évfordulója; szerk. Kelemen János, M. Fejes Ágnes, Jávor Géza; 2. bőv. kiad.; Endresz Csoport, Komárom, 2011
Bárány Antal: Egy repülő akadémikus naplójából. "Justice for Hungary" – óceán-átrepülés és további érdekességek; Bárány M., Budapest, 2014

Légi balesetben elhunyt magyar pilóták
1893-ban született személyek
1932-ben elhunyt személyek
Az Osztrák–Magyar Monarchia katonái az első világháborúban